
			WOLFGANG WEE: Jeg har alltid lurt på hva som har fått menneskeheten til å vandre så mye. Det er sikkert et veldig stort tema, men jeg har bestandig tenkt at det er viktig for mennesker å utforske – å utforske nye steder på kartet for å finne ut hva som er der. Er det kanskje noen ressurser der, for eksempel? Vi mennesker liker å utforske, finne nye ting og å gå inn i det vage og ukjente. Eller kan det være så enkelt som at når vi som en gruppe vokser til et visst antall mennesker, så oppstår konflikter og uenigheter, og at det da er kanskje vel så sannsynlig at en del av gruppen stikker av fra resten? Og at det er sånn vi hele tiden vandrer, sprer oss utover og oppsøker nye steder fordi vi må, og ikke fordi vi er nysgjerrige?

			STURLA ELLINGVÅG: Ja, det er to måter å se det på. Nå berører vi mange av de temaene som vi skal innom, så dette er en fin måte å starte 12 000 år med norsk historie på. Om vi tar inn det nyeste innen forskningen, som jeg jobber mye med, slik som de mange DNA-publikasjonene som det nærmest har vært en eksplosjon av den siste tiden, så er menneskelige migrasjoner og større endringer i vår forhistorie helt klart forbundet med kriser, og ofte en serie med kriser. 

			Det er utrolig spennende med alle de nye forbindelsene langt tilbake i tid som nå kommer frem. Jeg ønsker å vise hvordan geografi, klimaendringer og store kriser har hatt mye å si for gener, migrasjoner og evolusjon, og at alt henger sammen. Samtidig er det viktig å vite at vi mennesker har blandet oss med ulike befolkningsgrupper flere ganger i forhistorien, og at det kan gjøre det vanskeligere å få et klart bilde. Datagrunnlaget forteller meg at vi nå står overfor en ny og stor krise. Derfor er denne boken viktig. For det er mye lærdom i å se på tidligere kriser og hvordan mennesker har overlevd. 

			Svartedauden er et godt eksempel på en stor krise. Den kom parallelt med kuldeperioden som kalles for den lille istiden, og hadde store konsekvenser her i nord. Men vi har hatt flere store kriser: Den justinianske pesten på 500-tallet kom sammen med to vulkanutbrudd som førte til fimbulvinteren, som vikingene kunne erindre i sine fortellinger. Den store bronsealderkollapsen for mellom 3000 og 3200 år siden, som også inkluderte en stor pestepidemi og langvarige klimaendringer. Vulkanutbruddet på Island som kalles Hekla 3, kom også i den samme perioden og gjorde dårlige tider dårligere. Det samme skjedde også like før den nordiske bronsealderen, da Hekla 4 kom i kombinasjon med en enorm tørkeperiode som førte til den store undergangen for mange store jordbrukssivilisasjoner. Og for 8200 år siden skjedde den største krisen av dem alle siden istiden, som førte til en dramatisk reduksjon av befolkningen i Nord-Europa, men det ga også muligheter for utbredelse av jordbrukssamfunn i århundrene som fulgte.1

			Store kriser som ofte kommer i kombinasjon med pest, ser vi inntreffer rundt hvert 1500 år (+/– 500 år). Disse krisene kalles gjerne Bond-hendelser. Alt dette skal vi se på nå.

			[image: ]

			Bond-hendelser i nyere historie: I denne boken ser vi spesielt på nr. 4, 3 og 2 i forbindelse med menneskelige migrasjoner, som kalles 5.9K-, 4.2K-, 2.8K- og 1.4K-hendelsene. Alderen er gitt i kiloår, slik at 5.9 er 5900 år. 
Nr. 5 var den største, 8.2K-hendelsen.2

			Og disse var alle store katastrofer?

			Ja, de var enorme omveltninger med katastrofale følger for noen mennesker, men samtidig var de også til gagn for andre, de åpnet opp for nye muligheter, kan man si. For eksempel da krigere med indoeuropeiske språk migrerte vestover fra det pontisk-kaspiske steppelandskapet i dagens Ukraina og Sør-Russland og endret Europa for alltid.

			Det gleder jeg meg til å få vite mer om.

			Vi kan lære mye av historien til de store katastrofene. For det er bemerkelsesverdig hvor mye som går igjen og som er likt, både i oppbyggingen før krisetid, under selve katastrofene, og etterpå da verden slik menneskene kjente den, ble bygd opp på ny.

			Det er fascinerende hvordan historien går i sykluser på denne måten. Men tror du at vi nå står overfor noe lignende igjen, en ny katastrofe? 

			Det er hva dataene forteller meg, ja. Varmere tider fører til befolkningsøkning og større tetthet av mennesker, vi ser en massiv utnytting av ressurser, friksjon mellom større grupper av mennesker øker, vi har store handelsnettverk som gjør oss mer sårbare for sykdommer og pandemier, og ikke minst det faktum at jorden vår har disse naturlige klimaendringene som ser ut til å komme tilbake cirka hvert 1500. år.

			Som kalles for Bond-hendelser? 

			Det stemmer. Og ved å lese historien kan vi ikke bare forutse store katastrofer bedre, vi kan lære oss hvordan vi best kan overleve dem og kanskje til og med planlegge gjenoppbyggingen etterpå bedre. Jeg kan nevne noen av fellestrekkene som vi kan se i tre av krisetidene, svartedauden på 1300- og 1400-tallet og den justinianske pesten på 500- og 600-tallet og den samme byllepesten cirka 1500 år før under bronsealderkollapsen: Enormt mange mennesker døde i Europa, handelsruter opphørte, og menneskelige migrasjonsmønstre endret seg, gårder og beiteområder ble forlatt. Men så oppstår nye transportårer og befolkninger etter disse katastrofene. Ikke ut av ingenting, selvfølgelig. For vi ser at det gamle blir overlevert, bevart på nye måter og på en måte raffinert. Våre eldste skriftlige kilder er gode eksempler på dette, for de norrøne sagaene og eddadiktningen forteller helt klart om myter og minner langt tilbake før den katastrofen som av mange kalles fimbulvinteren på 500-tallet. Faktisk er det mulig at de eldste mytene tar oss helt tilbake forbi de tre foregående katastrofene, altså over 4000 år tilbake i historien.

			Som historiker forsøker jeg å se hva som skjuler seg bak katastrofer, altså hvordan historien kan ha sett ut før store kriser. Men det er litt som å se gjennom et gammelt glassvindu på en uklar mosaikk som det bare er rester igjen av. Det som gjør det ekstra spennende, er at svært mye ser ut til å gjenta seg i alle de krisetidene som vi mennesker har levd gjennom. Derfor ser jeg etter tydelige mønstre som kan bidra til å avdekke nye hemmeligheter som ligger gjemt i fortiden. Dikt og kvad har alltid vært viktige for å minnes fortiden, men med språkendringene som kom etter katastrofene, kunne fortiden naturlig nok ikke gjenfortelles på samme måte.

			Så du mener at kriser på en måte er å regne som overgangstider i historien?

			Nettopp, og det er dette som er så fint med forskjellige måter å se historien på. For vi kan fortelle historien fra krisenes perspektiv eller fra jordens perspektiv, heller enn menneskenes perspektiv. Eller hva med å fortelle historien sett fra menneskene i Nord-Skandinavias perspektiv, som svært sjelden gjøres. Det mener jeg blir en mye mer interessant historiefortelling for oss enn det søreuropeiske perspektivet, fordi vi også har arvet mange gener fra nettopp de menneskene som altså er våre forfedre i nord. Dette grepet jeg gjør, kan også ses på som en form for underliggjøring av et statisk materiale og en relativt stiv og automatisert forståelse av fortiden, noe som er litt i forfatteren Viktor Sjklovskijs ånd, han som gjorde begrepet underliggjøring kjent.

			Det synes jeg er spennende!

			Vi kan kalle det historie for historiens skyld, uten politisering, umenneskeliggjøring eller stigmatisering. Altså at vi nærmer oss historien uten fordommer. Det vil hjelpe oss å se mønstre som går igjen, og ikke minst lære av det som kan være til hjelp i livet vårt med tanke på hva slags samfunn vi ønsker å ha. I endringstider ser vi for eksempel at maktkonstellasjoner utnytter kriser og situasjoner, som ekspansjonskrigene til frankerne på 500- og 600-tallet. Frankerne var en germansk folkegruppe som etablerte et enormt Frankerrike i århundrene før vikingtiden. I år 800 skapte de et nytt tysk-romersk rike, som ikke bare truet Skandinavia med kristendom og erobring, men som varte i nærmere tusen år frem til 1800-tallet. På samme måte hadde ikke de tidlige islamske erobringskrigene vært mulige uten pest og klimaforverringer i forkant, det samme gjelder osmanenes voldsomme ekspansjon på 1300- og 1400-tallet.

			DNA-forskningen har siden 2015 virkelig revolusjonert vår forståelse for menneskelige migrasjoner, det har det vært mye av i alle tider. De mange studiene som er blitt publisert de siste årene, gjør oss nå i stand til å forstå hvordan katastrofer, klimavariasjoner og geografi har virket inn på vår forhistorie og våre gener. Det samme kan sies om handel og fremveksten av store sivilisasjoner, helt fra vi mennesker begynte med jordbruk og dermed eiendom, klassesamfunn, slaveri og rivalisering. Den nye forskningen gjør oss i stand til å forstå mer og til en viss grad spore slektskap innen mytologi, religion, språk og grupper av mennesker på helt nye måter enn før. På forbausende vis ser disse slektskapene ut til å følge hverandre tett langs de genetiske linjene bakover i tid, med mange paralleller gjennom tidevervene.

			Og her ser vi også at grupper av menn i mye større grad har flyttet på seg og formert seg i helt andre mønstre enn kvinner.

			Så det er stor forskjell på historie fortalt fra et mannlig og et kvinnelig perspektiv?

			Ja, selv om de er tett knyttet sammen i historien, ser vi at såkalte genetiske flaskehalser har preget kulturer og sivilisasjoner mye, særlig hos menn, og ikke minst i Skandinavia. Med en genetisk flaskehals mener jeg at veldig få mennesker i en gruppe har overlevd en utfordrende periode for så å spre genene sine videre. Spesielt da krigere fra det pontisk-kaspiske steppelandskapet begynte å vandre inn i Europa for litt under 5000 år siden, skjedde det mye som vi nå kan studere genetisk.

			Men så må vi ikke glemme kvinnene. Jeg ser at mange som interesserer seg for DNA i historieforskningen, nesten får et oppheng på krigerne som endret så mye på verdenshistorien, eller på jordbrukerne i den neolittiske tiden. Og jeg gleder meg til å vise hvordan kvinnehistorier er vel så spennende å utforske, ikke minst i skandinavisk historie. 

			I et større historisk perspektiv kan det være givende å se på disse store endringene i historien som dragsug som drar grupper av mennesker i forskjellige retninger, alle med hver sine ambisjoner, kulturer og forbindelser. Mye har handlet om makt, men menneskers og slekters ambisjoner har det med å drukne i historiens gang. Det er noe større som styrer. For eksempel har geografi og klimavariasjoner mye å si, og det har satt rammer for disse bevegelsene i de menneskelige fortellingene. I tillegg har ressurser og handelsveier basert på tilbud og etterspørsel vært underkommunisert i mye av vår historieforståelse. For eksempel ser vi genetisk at mennesker alltid har blandet seg mer der det har vært handelsveier og knutepunkter, som jo er logisk. Geografi og handel er med andre ord to viktige momenter som har vært helt avgjørende for våre forfedres overlevelse i Skandinavia i bronsealderen og før.

			Det virker for meg som at du ser nesten litt matematisk på historie?

			Ja, det er mulig å gjøre det fordi det er så mye som gjentas og som kan observeres i forskjellige perspektiver. Det blir som variasjoner over samme tema: Menneskets overlevelse og vår evne til å tilpasse oss endringer i samspill med naturen over tid.

			Eller uten samspill med naturen.

			Og da går det alltid galt. Det har skjedd mange ganger, og i mytologien finner vi mange fortellinger om menneskers og herskeres overmot. Å se historien gjennom de mange voldsomme endringene som våre forfedre har levd i og overlevd, opplever jeg som både svært lærerikt og nyttig.

			I vikingtiden ble det varmere, og bedre kår førte til mer mat og fødselsoverskudd. Det skapte migrasjonspress, akkurat som i bronsealderen og varmeperiodene både midt i jernalderen og tilbake i neolittisk tid. Og det ligner på hvordan industrialiser­ingen og urbaniseringen virket utover 1800-tallet og på starten av 1900-tallet, da effektene av den lille istiden begynte å gi seg. Medisinske fremskritt og samfunnsutviklingen i renessansen, opplysningstiden og den industrielle revolusjonen har gitt oss en befolkningsvekst og urbanisering som vi aldri har sett maken til før, med dertil hørende migrasjonspress i nær sagt alle retninger, men også mer handel, mer etterspørsel etter ressurser, mange sykdomspandemier og selvfølgelig mer krigføring. Og i dag står vi midt i en periode med et stort søkelys på globalisering, som i hovedsak drives frem av knapphet på ressurser, befolkningspress, markedskrefter og mange velmenende politikere.

			Jeg gleder meg til å stupe ut i dette nå, og vi må vel starte så langt tilbake som mulig i Skandinavia?

			Absolutt! Vi må begynne med hvem de første som kom til Norge var, og hvor de kom fra.

